Marita van Aswegen is gebore in die omgewing van Nylstroom en gaan skool in Fouriesburg en Hobhouse, sy matrikuleer te Hoërskool Clocolan. Sy behaal die graad B.Soc.Sc aan die Vrystaatse Universiteit en trou in 1973 met 'n boer. Sy bly reeds meer as 30 jaar op 'n plaas buitekant Bloemfontein. In 1981 behaal sy die graad BA by Unisa (Afr/Ned en Kommunikasiekunde) . Sy is 'n deeltydse maatskaplike werker
IETS OOR MY SKRYFWERK:
Ek skryf omdat ek daarvan hou. Ek skryf graag oor dit wat ek daagliks sien en belewe en meng dit dan met magic. Mense, veral kinders, fassineer my. Ek glo aan mense se vermoëns om op te staan en die lewe in die gesig te kyk. Ek is in 'n wêreld waar kinders misbruik word, waar hulle min het. Tog het hierdie kinders eienskappe wat my aangryp. Ek skryf vanuit die landelike, verarmde omgewing waarin ek bly en vanuit my agtergrond as maatskaplike werker wat deel van my toerusting is. As 'n mens op 'n Vrystaatse plaas met sy baie droogtes bly, kry jy nie baie kans om die werklikheid te ontvlug nie. Dit is om jou - jy moet dit daagliks hanteer. Daarom het my stories baie keer 'n groot stuk werklikheid in. My boeke het al 'n tuiste in verskeie lande gevind en sodoende kan die res van die wêreld ook deel aan my eg Suid-Afrikaanse stories.
Die tienjarige Phapo is slim, mooi en gelukkig. Sy dra egter 'n swaar las: haar pa, vir wie sy baie lief is, is besig om te sterf aan Vigs.
Wanneer 'n seun vir haar begin ogies maak, vertel haar ouma vir haar 'n spesiale geheim: Phapo het 'n kosbare, perfekte vrug in haar. Sy alleen kan die vrug oppas of vernietig.
• is 'n eg-Suid-Afrikaanse storie
• leer kinders die uitwerking van Vigs en die voordele van weerhouding van seksuele omgang
• het kleurvolle karakters
• het dosyne pragtige illustrasies
• is van baie groot belang vir die tyd waarin ons leef.
Uitgegee deur Knowledge Thirst Media in Afrikaans, Engels en Sotho.
SAAL DIE REGTE PERD OP (e-BOEK)
Ankia is dol oor perdry en om haar ma se perd, Gilbert, te versorg. Toe sy ses jaar oud was, het 'n perd haar afgegooi. En nou is sy bang om weer te ry. Vrekbang. Moet sy nie maar liewer 'n ponie kry nie? Watter een moet sy kies? Die sneeuwitte of die pikgitswarte? Sy wil so graag saam met Michael en sy Palomino, Tornado, oor die veld galop.
Wie is die geheimsinnige man wat op hulle kleinhoewe opdaag? En waar kom die Jack Russell-hondjie, Vlekkie, vandaan wat dadelik groot vriende met Gilbert word? 'n Rooikat kom maak moeilikheid op die kleinhoewe. Gaan hy dit regkry om Gilbert en Vlekkie se vriendskap te beëindig? Wat gaan Ankia doen wanneer Vlekkie in groot moeilikheid beland? Ideaal vir kinders van 8-10 jaar.
Te koop by:
Precious woon saam met Papa. Die asemdief besoek hulle onverwags en Precious se lewe verander handomkeer. Sy moet nou na die ander kant van die stad trek en by die nuwe jeugsorgsentrum aanpas.
Uitgegee deur Maskew Miller Longman
Die Kroonsteen-reeks is 'n gradeerde leesreeks vir die Inter mediêre Fase (graad 4-6). Elke boek is gekoppel aan bepaalde leesvaardighede en spesiale aandag is gegee aan woordeskat, sinskonstruksie en konteks. Die boeke sluit ook vrae, prettige aktiwiteite en woordverklarings in.